**Să fie anotimpul ăsta fals?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- A înflorit magnolia pe stradă

Și trecătorii o privesc mirați

La Păltiniș răsare din zăpadă

Un ghiocel cu ochii-nlăcrimați

De-atâta așteptare... Primăvara

S-a dus la fel de iute ca un vals

Și n-am ajuns nici la Cisnădioara,

Să fie anotimpul ăsta fals?

La vară poate vom schia pe rouă

Și pârtia va fi plină de flori

La fel ca rochia de seară, nouă,

Ce-mi dă, de câte ori o-mbraci, fiori...

- E timpu-așa-ncăpățânat ca tine,

Trece atât de molcom uneori...

Scrie-mi pe cer cu litere aldine,

Să nu-mi trimiți la post restant scrisori

Și-o să-nțeleg că n-ai uitat, iubire,

Promisiunea de-a zidi-ntre noi

Un curcubeu, că orice despărțire

Dureaz-o clipă. Vino înapoi!

Să galopăm pe inorogi sălbatici,

Spre țărmul unui lac unde-n trecut

Acestui anotimp i-am fost ostatici,

Rămâi te rog o viață... un minut!

Ioan Grigoraș Liliana Trif